ועדת הכספים, כנסת 20, פרוטוקול מספר 1068, 2018-06-11 10:30

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעה דחופה לסדר-היום בנושא: "פיצויים בגין פגיעה בתיירות בצפון בעקבות האירועים הביטחוניים" של חברי הכנסת איתן ברושי ומשה גפני.

משה גפני: אנחנו סבורים, בלי קשר לעניין הזה של ההצעה לסדר – כמובן שאנחנו עושים את זה בעקבות ההצעה – שצריך לפצות בגין הפגיעה בתיירות בצפון בעקבות האירועים הביטחוניים.

משה גפני: ראיתי היום ב"יתד נאמן" הודעה שמשרד האוצר ומשרד החקלאות החליטו על מתן פיצוי לאלה שנפגעו בתיירות ואני אשמח מאוד אם במהלך הדיון יתברר שאכן הידיעה הזאת היא ידיעה נכונה.

משה גפני: אנחנו הולכים לברר את העניין הזה ואנחנו נראה מה קורה בפועל.

משה גפני: איתן ברושי, אתה ראשון.

איתן ברושי: אדוני היושב ראש, חברי הכנסת, חבריי מעוטף עזה ומרמת הגולן.

איתן ברושי: כדי לאפשר את הדיון, אני לא אאריך.

איתן ברושי: הייתי רק אומר שהזמן שעבר מתחילת האירועים והדיונים שיזמנו והדיון שמתקיים כאן, רק מחזק את הבקשה ואת הדרישה ובמידה מסוימת ההודעה שפורסמה, אומרת שזה חלקי בלבד.

איתן ברושי: אני רוצה לומר שהאירועים בצפון ובדרום הם לא מלחמה ולא מבצע אלא הם פעילות שנמשכת לצערנו יותר מדי בדרום – בצפון הייתה נקודתית – ואין למדינה כלים ולוקח לה זמן רב להגיב לאירועים ולומר מה תשובתה לנזקים שנגרמים, העקיפים והישירים.

איתן ברושי: בפעילות של התיירות בגולן אנחנו ראינו את זה בימים הבודדים שהיו שם אירועים וההוראה בתקשורת לפתוח מקלטים הייתה האות לפינוי חדרי האירוח.

איתן ברושי: כאן אני רוצה לומר שהפעילות שנפסקה היא לא רק חדרי אירוח אלא גם אטרקציות, היא גם פעילות אחרת, ובניגוד לדבריו של שר התיירות לא מצאנו שום סימן לפנייה לרשויות האזוריות או בכלל להכין דוח על נזקים.

איתן ברושי: נמצאים כאן נציגי המועצה האזורית גולן וקיבוץ מרום הגולן.

איתן ברושי: באותה מידה גם בעוטף עזה, הנזקים לא התחילו עם העפיפונים אלא קודם לכן והם נמשכים גם בימים האחרונים.

איתן ברושי: לכן מדובר כאן על תקופה יותר ארוכה מזו שצוינה בהודעה לעיתונות שהזדרזה לפני שגפני יסכם את הדיון, אבל זאת שיטה של הממשלה, אבל אולי זה האיום הגדול ועד שהכנסת תחליט, היא מזדרזת קודם.

איתן ברושי: בנוסף לכך, גם תקופות האירועים הן ארוכות מאלו שצוינו ואף אחד לא סיכם ולא הבטיח לנו שזה סופם של האירועים.

איתן ברושי: לכן כל החלטה שמצמצמת לימים ולנקודות, היא החלטה לא נכונה.

איתן ברושי: צריך לדבר על העיקרון.

איתן ברושי: כשזה לא מבצע ולא מלחמה כאשר יש מצב מיוחד בעורף להם יש כללים לפיצוי, במציאות שאין אירועים תחת ההגדרות האלה שיש בהם כללים לפיצוי – צריכה להיות עמדת ממשלה ברורה.

איתן ברושי: אדוני היושב ראש, כולנו – ולידי יושב חבר הכנסת ילין שבא משם – היינו במקום, אנחנו מסתובבים שם וכולנו, כמו אזרחי המדינה, מעריכים ומוקירים את עמידתם הנחושה של תושבי קווי העימות בכלל ועוטף עזה בגלל כל כך הרבה ימים ושנים של עמידה בגבורה.

איתן ברושי: אני רוצה לומר שלנו לממשלה, לכנסת, אין בעיה עם מחמאות.

איתן ברושי: גם בתקשורת נותנים הרבה מחמאות.

איתן ברושי: כשזה מגיע להמחאות, מתחילה לחגוג הבירוקרטיה.

איתן ברושי: מצד אחד ראש הממשלה אומר שהוא מקצץ את הבירוקרטיה ומצד שני היא צומחת יותר מהר מהצמחייה שתצמח אחרי השריפות של השדות.

איתן ברושי: לכן אדוני היושב ראש, צריך גם לנקוב כאן

איתן ברושי: בלוחות זמנים וצריך להיות יותר נדיבים ויותר זריזים כי מדובר כאן על תקציבים שלמדינה הם לא גדולים אבל לתושבים, לחקלאים, לישובים בכלל הם קיומיים.

איתן ברושי: לכן הדיון הזה הוא חשוב ואין מה לעשות, הוא גולש קצת לדיון הבא שאישרנו אותו ביום רביעי בכנסת, לקיים כאן דיון על עוטף עזה שהוא רחב מנושא התיירות.

איתן ברושי: תודה.

משה גפני: חבר הכנסת ינון אזולאי.

ינון אזולאי: אחר כך.

משה גפני: אני מבקש לדבר גם על המחמאות מכיוון שהן חלק מהנושא של הפתרון.

משה גפני: אנחנו יכולים לבוא ולומר שיש תושבים גם בדרום אבל גם בצפון שנמצאים במקום, לא מפחידה אותם הפגיעה הכלכלית והם שם.

משה גפני: אנחנו אומרים את זה קבל עם ועולם, גם כלפי האויבים שלנו וגם כלפי העולם כולו.

משה גפני: אנחנו אומרים שאנחנו כאן.

משה גפני: אנחנו נמצאים כאן.

משה גפני: יש פגיעה, יש פגיעה.

משה גפני: אבל אנחנו כשלטון, גם כנסת וגם ממשלה, אנחנו לא יכולים להניח אותם כך לבדם ולומר שתמונת המצב היא מה לעשות, ייקח זמן וכולי וכולי.

משה גפני: אנחנו מדברים על דבר מאוד נקודתי.

משה גפני: אנחנו מדברים על פגיעה בתיירות שהיא לא פגיעה של מס רכוש מפני שמס רכוש כן עושה עבודה גם בדרום ואם חס וחלילה יהיה גם במקומות אחרים, הם שם.

משה גפני: הם עושים את העבודה.

משה גפני: אנחנו עקבנו אחריהם כמה פעמים.

משה גפני: הפגיעה בתיירות היא פגיעה שצריך יותר חשיבה, צריך יותר יצירתיות, צריך יותר לוודא את הדברים האלה.

משה גפני: זה לא סיפור של פגיעה בבית ואז יודעים כמה הבית עלה, בכמה הוא נפגע וכמה צריך לשלם.

משה גפני: בתיירות זה סיפור אחר.

משה גפני: צריך להפעיל מערכת שלמה שתפצה את האנשים שנפגעו כתוצאה מהאירועים הביטחוניים, נפגעו בנושא התיירותי שלחלקם הלא קטן זאת הפרנסה שלהם.

משה גפני: אי אפשר להשאיר אותם במצב הזה שהם נשארים חסרי כל בגלל שיש אירוע ביטחוני ואנשים לא באים לתיירות באזור.

משה גפני: לכן ביקשנו שלושתנו את הדיון בהצעה לסדר במליאת הכנסת, שם העלינו את הנושא שעבר לוועדה ואנחנו נרצה לברר האם אכן יש פיצוי, ואם אין פיצוי – מה התכנית.

משה גפני: ככל הנראה לא נרפה מהעניין עד שיימצא הפתרון.

משה גפני: אני מקווה שיתברר לנו עכשיו שהולכים לפתרון.

משה גפני: אנחנו נשמע את המשרדים אבל לפני כן חברי הכנסת.

רויטל סויד: יש לך פרטים לגבי מה שפורסם?

משה גפני: לא.

משה גפני: יש לי רק את מה שפורסם.

משה גפני: אני הולך לברר את זה עכשיו.

משה גפני: לכן הם כאן.

קריאה: הם קבעו קריטריונים ושמו אותם באתר שלהם.

רויטל סויד: השאלה אם יושב ראש ועדת הכספים היה מודע לזה.

משה גפני: אנחנו מקיימים את הדיון הזה גם אם אין הודעה.

משה גפני: אגב, אנחנו רגילים לכך שכאשר עולות כאן הצעות לסדר או דברים מהסוג הזה או חוקים, פתאום הממשלה מזדרזת ומוצאת פתרון ואנחנו שמחים על כך.

משה גפני: אם אכן יתברר שזאת תמונת המצב, נברך על כך.

קריאה: ממש לא.

ינון אזולאי: אני מברך על העלאת הנושא הזה בזריזות.

ינון אזולאי: כפי שאמרת, אולי יש רבים מהתושבים שהתיירות היא הפרנסה שלהם.

ינון אזולאי: אני בין אלה שכמעט לא יוצאים מהארץ ובחופשות אנחנו נוסעים לצפון ושם מבלים.

ינון אזולאי: אני חושב שזה מקום מאוד יפה.

ינון אזולאי: אנחנו באמת רואים את הפריחה שם.

ינון אזולאי: האנשים האלה, זה לחמם.

ינון אזולאי: הם עובדים בתקופה הזאת עבור כל השנה כי בחורף אין להם עבודה ואין להם פרנסה אבל כשמגיע האביב והקיץ ופתאום יש איזשהו מצב חירום, יוצא שהם מפסידים את הפרנסה היחידה שיש להם לכל השנה.

ינון אזולאי: אנחנו שומעים על כל מיני פתרונות ואנחנו כאן כדי לשמוע מה הם אותם פתרונות.

ינון אזולאי: כל אחד כאן עם כמה ילדים וזו פרנסתו היחידה.

ינון אזולאי: לכן אנחנו מברכים על הדיון ונשמח לשמוע על הפתרונות של הממשלה.

משה גפני: תודה רבה.

משה גפני: חיים ילין ואחריו רויטל סויד.

חיים ילין: כבוד היושב ראש, תודה.

חיים ילין: אני דווקא רוצה לברך את מס רכוש למרות שאני יודע שתמיד באים אליו בטענות.

חיים ילין: את אמיר אני מכיר, נפגשנו בפצמ"ר הראשון בנחל עוז לפני 17 שנים, הוא היה שמאי מס רכוש, ומאז שנינו גדלנו והגענו לאן שהגענו.

חיים ילין: דבר אחד ברור לחלוטין והוא שהאמון שיש בין שנינו, הוא אמון של הרבה שנים והוא יודע שלעולם אם אני אומר משהו, לא יהיה מאחורי זה שקר אלא רק אמת.

חיים ילין: ב-1 במאי הוא אמר לי שאני צודק, הצפון, מתוך אמירה של צה"ל שאומר לפתוח את המקלטים למרות שהמקלטים היו פתוחים, האמירה הזאת היא לא באה כלפי מדינת ישראל אלא היא באה לומר לסורים, לאיראנים ולכל העולם שאנחנו מוכנים.

חיים ילין: האמירה הזאת, כל עוד לא נאמרה והמקלטים היו פתוחים, התיירות המשיכה לפרוח.

חיים ילין: ברגע שנאמר המשפט הזה, אנשים לא מבינים.

חיים ילין: דיברתם גם על דובר צה"ל.

חיים ילין: בסדר.

חיים ילין: המסר לא היה כלפינו אלא הוא היה כלפי הסורים והאיראנים, ואני מבין את זה, זה חלק מהלחימה שלנו, אבל יש לזה גם מחיר והמחיר הוא ביטולים של לינה.

חיים ילין: אמר לי אמיר שארכז את כל הביטולים מול הזמנות, כי כך זה עובד, זה כמו פגיעה ישירה, ובגדול אנחנו יכולים לפתור.

חיים ילין: דרך אגב, יש כאן 20 עמודים של כל התביעות וכל ההזמנות וכל מה שצריך.

חיים ילין: אני אשאיר את זה כאן.

חיים ילין: אז נוצר מצב של אטרקציות בצפון.

חיים ילין: באותו סוף שבוע, אם היו צריכים להגיע, סתם מספר, 5,000 אנשים לקטיף דובדבנים – אני לא יודע אם המספר הזה נכון או לא אבל סתם נתתי דוגמה – אין איך להוכיח את זה ואז זה נקרא פיצוי עקיף.

חיים ילין: לצורך זה או שצריך מצב מיוחד בעורף או שצריך מצב מיוחד.

מיקי לוי: חיים, אתה טועה.

חיים ילין: יכול להיות שאני טועה בהרבה דברים אבל תרשה לי אני כבר 18 שנים אוכל את הדבר הזה ועברתי כבר הכול.

חיים ילין: שר התיירות ושר האוצר צריכים להכיר בפיצוי העקיף.

חיים ילין: הפלוס שיש, ואת זה צריך לדעת, הוא שהאזור שהוגדר כאזור ספר, ההגדרות כדי לפצות ישירות אבל העקיף הוא תמיד הבעייתי.

חיים ילין: לכן לפני כשלושה שבועות פניתי גם לשר התיירות וגם לשר האוצר וביקשתי מהם שיכירו בנזק העקיף של האטרקציות בצפון.

חיים ילין: דיברתי עם שר התיירות והוא מסכים.

חיים ילין: הוא אמר לי שאדבר עם שר האוצר.

חיים ילין: שר האוצר העביר את כל החומר לערן יעקב העביר לאמיר שיושב כאן והם בסופו של דבר יצטרכו לקבל את ההחלטה לגבי העקיף.

חיים ילין: בוא נלך לדרום.

חיים ילין: בדרום יש את אותה סיטואציה.

חיים ילין: היא מאוד דומה.

חיים ילין: זה קרה במקביל.

חיים ילין: גם שם אנחנו בבעיה.

חיים ילין: יש ביטולי לינות אבל יש גם אטרקציות.

חיים ילין: נמצא כאן אלון שהוא מנכ"ל שביל הסלט.

חיים ילין: אם 4,600 אנשים היו צריכים להגיע, מוזמנים – 3,000 תגלית - וההגעה שלהם התבטלה – זה פיצוי שצריך לתת לו.

חיים ילין: זאת אומרת, יודעים אותו.

חיים ילין: בעופרת יצוקה, בצוק איתן ובעמוד ענן הוא קיבל את הפיצוי כי היה מה שנקרא בטווח מסוים מצב מיוחד בעורף.

חיים ילין: היום אין הכרזה כזאת.

חיים ילין: לכן אמיר צריך לבוא ולומר שהוא במצב כזה יכול לפצות.

חיים ילין: אותו דבר לגבי הביטולים.

חיים ילין: לסיכום.

חיים ילין: אני אומר לך כבוד היושב ראש את הדברים כמו שהם.

חיים ילין: אני אמנם חבר כנסת אבל עדיין המוח שלי עובד בסנכרון של ראש מועצה וכראש מועצה אני רוצה להילחם למען התושבים.

משה גפני: יש ראשי מועצות כאלה ואחרים ויש חברי כנסת כאלה ואחרים.

חיים ילין: אני מנסה להביא את זה לכנסת.

חיים ילין: אנחנו נשמע גם את אמיר, אבל ההוכחה הכי טובה היא ב-1 במאי, אני מצייץ ואני מברך את מס רכוש על כך שבעצם מכיר באירוע הזה.

חיים ילין: הפוליטיקה שיש בפנים, בתוך האוצר ובמס הכנסה, אני בכלל לא רוצה להיכנס אליה אבל אני חושב שהתקנות שפורסמו אתמול או שלשום ועוד הבהרות שיהיו, אני חושב שאנחנו נצליח לעבור את השלב הזה וכל דבר פרטני – אני אומר את זה בגדול, נמצאים כאן נציגי התיירות – ניתן לחיות עם מס רכוש.

משה גפני: הפכת להיות ממשלה או אדמו"ר שאתה מברך כל הזמן?

חיים ילין: אני חייב לומר לך משהו.

חיים ילין: אני קלטתי שלושה ישובים דתיים ואם יש משהו שלמדתי מהמגזר הדתי זאת הכרת התודה.

משה גפני: בסדר.

משה גפני: ברכות זה בסדר.

משה גפני: תודה רבה.

משה גפני: אני רוצה לברר את העובדות בעניין הזה לשמו התכנסנו, האם זה באמת הפתרון ואז גם אני אברך.

משה גפני: אם לא, נעשה משהו אחר.

איתן ברושי: יש כאלה שבאים מהשטח והם יגידו לך.

משה גפני: רויטל סויד ואחריה עודד פורר.

רויטל סויד: בוקר טוב.

רויטל סויד: אני מברכת על קיומו של הדיון.

רויטל סויד: אני ניהלתי את אותה ישיבה בה נלחמנו כדי שזה יעבור לוועדת הכספים, באמת כדי שנצא מכאן עם שורה של צעדים אופרטיביים, ברורים וידועים כדי שבאמת החברים מרמת הגולן שהגיעו, וגם החברים בעוטף, יוכלו לדעת בדיוק על איזו קרקע הם עומדים.

רויטל סויד: לאחר שהחלה המתיחות בגבול הצפון והיינו עדים לשורת ביטולים של אירוח בצימרים, בחדרי מלון, ממש ירידה בתפוסה מ-100 אחוזים ל-35 אחוזים ברמת הגולן, חבר הכנסת פורר ואני יזמנו הצעת חוק שאומרת שמע"מ אפס על כל שירותי התיירות, בין אם אלה בתי מלון, בין אם אלה חדרי הארחה, מסעדות ואטרקציות ברמת הגולן.

רויטל סויד: זה בעצם אמור להתכתב עם מתיחות ביטחונית כמו שאנחנו רואים שהייתה לנו בשבועות האחרונים בצפון אבל זה גם אמור לתת מענה לאזור שהוא מרוחק גיאוגרפית וממילא מושך פחות תיירות ולא בגלל שהוא לא יפה אלא בגלל המרחק.

רויטל סויד: תושבי רמת הגולן והצפון סובלים גם כך מקשיים לאור המרחק והצעת החוק שלנו היא הצעת חוק שבאה ומאזנת גם תקופות של מתיחות וגם את התקופות בכלל.

רויטל סויד: אנחנו חושבים שלקחת את כל נושא התיירות, מע"מ אפס הוא בהחלט פתרון.

רויטל סויד: אחר כך ראינו את ההסלמה, לאחר הגשת הצעת החוק החלה הסלמה גם בדרום וכמובן שהדברים יפים ונכונים גם לשם בתקופת מתיחות.

רויטל סויד: אנחנו כמובן רוצים שכולם יצאו נשכרים.

רויטל סויד: אנחנו רואים היום הודעה שיש לברך עליה, גם של שר האוצר, רשות המסים, ואנחנו כמובן מברכים על כל פיצוי שהוא.

רויטל סויד: יחד עם זאת, הדברים מאוד לא ברורים ומאוד עלומים.

רויטל סויד: על מה אנחנו מדברים?

רויטל סויד: על ימים ספורים, על ימים מסוימים, על איזה פיצוי אתם מדברים?

רויטל סויד: זאת אומרת, זה מאוד יפה להתכתב עם המצב אבל אנחנו בכלל לא מבינים מה קורה כאן.

רויטל סויד: אני חושבת שלא מספיק רק לבוא ולתת כותרות שכולם מחמיאים ואומרים איזה יופי אלא צריכים להיות קריטריונים מאוד מאוד ברורים וצריכות להיות גם החלטות סדורות גם ככלל – וזאת באמת הצעת החוק של פורר ושלי – וגם בטח ובטח בימים כמו עכשיו.

רויטל סויד: אני לא אכביר מלים על מה שברור לכולנו, שחוסן של אזור, בפרט שהוא מרוחק, נבנה קודם כל מחוסן כלכלי, זה מושך אנשים להגיע, להתגורר במקום, לתייר.

רויטל סויד: ראינו שלרמת הגולן למשל מגיעים 11 אחוזים מהתיירים שמגיעים לארץ.

רויטל סויד: הם נשארים בממוצע כשני לילות באחד האזורים הכי מדהימים בארץ.

רויטל סויד: אין לי ספק שאם המחירים היו יותר אטרקטיביים, אנשים היו נשארים קצת יותר זמן באזור והיו יכולים ליהנות משלל אטרקציות, מסעדות וכיוצא בזה.

רויטל סויד: יש לנו כאן אחריות והאחריות שלנו היא לאזור הצפון ולאזור הדרום.

רויטל סויד: אנחנו כרגע מדברים על אזור רמת הגולן והצפון, כל יישובי קו הגבול במרחק של 15 קילומטרים מהגבול לכל אורך הגבול ולא רק ברמת הגולן.

רויטל סויד: אני מאוד מקווה שאנחנו נצא מכאן עם אמירה ועם בשורה ונוכל להראות משהו שלאורך כל השנה ישרת את החברים בצפון.

משה גפני: תודה רבה.

משה גפני: חבר הכנסת עודד פורר.

עודד פורר: תודה.

עודד פורר: אני לא ארחיב על הצעת החוק המשותפת של רויטל סויד ושלי, אבל אני כן רוצה להתייחס דווקא למה שמונח בפנינו.

עודד פורר: זה נולד באותה הודעה מבורכת – כולל הדיון שהתקיים – אולי כתוצאה ממשבר שהיה ברור לחלוטין שבצפון חוו משבר.

עודד פורר: אגב, כולם מתייחסים לעניין הנקודתי אבל אתה רוצה שנזכיר את תכנית הצפון?

עודד פורר: את הנושא של חיזוק הצפון ועל מה שאנחנו מדברים כבר תקופה ארוכה?

עודד פורר: אי אפשר לייצר כלכלה בריאה באזורים האלה אם לא נדאג לאותם בעלי עסקים שתהיה להם גם יציבות מצד אחד, שגם יש להם ודאות לגבי מה קורה בכל שלב ושלב וגם שיהיו מחירים סבירים לתיירות הפנים קודם כל ולא רק לתיירות החוץ.

עודד פורר: הרי תייר שמגיע ללילה מחוץ לארץ, הוא פטור ממע"מ.

עודד פורר: הוא לא משלם מע"מ על הלילה הזה.

עודד פורר: העסק לא צריך לשלם מע"מ.

עודד פורר: אבל תייר מקומי משלם מע"מ.

עודד פורר: אז בואו וניתן איזושהי הטבה שגם תמשוך את התיירות הישראלית למקומות האל כי הם אלה שיחזיקו אותם דווקא בעתות המצוקה האלה.

עודד פורר: לכן אני חושב שצריכה להיות כאן הטבת מיסוי קבועה ולא הטבה נקודתית.

משה גפני: איפה עומדת הצעת החוק הזאת?

עודד פורר: תלשו שערות ברשות המסים ברגע ששמעו על הצעת החוק שמדברת על מע"מ אפס ברמת הגולן ובגליל.

רויטל סויד: שר התיירות מברך עליה.

עודד פורר: שר התיירות בירך עליה אבל הוא אמר לנו שיהיה לנו בהצלחה מול משרד האוצר.

עודד פורר: בואו נתייחס למה שכן מונח לפנינו ומונחת לפנינו הודעה טובה עם כותרות טובות, ממש כמו עפיפון מאוד יפה אבל בסוף יש איזשהו חומר נפץ.

עודד פורר: ומה חומר הנפץ?

עודד פורר: נכנסתי לקריטריונים.

עודד פורר: ההטבה שניתנה לרמת הגולן ניתנה ליומיים בלבד, רק לסוף שבוע זה, בין ה-8 ל-10 בחודש.

עודד פורר: אם אתה גם רוצה לקבל את ההטבה הזאת, בטפסים שאתה צריך למלא, בסעיף 4 של רשות המסים כתוב שאתה צריך להוכיח שהנזק נגרם.

עודד פורר: זאת אומרת, הביטול נגרם כתוצאה מקשר סיבתי ישיר למצב הביטחוני ובכפוף להמצאת אסמכתאות לעניין אותו סוף שבוע.

עודד פורר: זאת אומרת, עכשיו אני במקש מבעלי הצימרים, אנא גשו למבטלים ובקשו מאלה שביטלו שישלחו להם תצהיר חתום בפני עורך דין, אולי נוטריון, ועל הבסיס הזה הם יוכלו לקבל את אותה הטבה שכשר הם יקבלו אותה היא כבר לא רלוונטית.

עודד פורר: צריך להבין, אלה עסקים שחיים מהיד לפה.

עודד פורר: העסקים האלה, אלה לא אנשים שהם תאגידי ענק.

עודד פורר: בסדר, תן לו את הפיצוי אחרי שהוא יגיש את הדוחות הכספיים שלו בעוד שנה, תן לו איזו הקלה, הנה, נתת לו משהו.

עודד פורר: הם צריכים מחר בבוקר עזרה.

עודד פורר: הם צריכים מחר בבוקר סיוע כי התזרים שלהם דחוק.

עודד פורר: זה לא סיוע אלא זאת איזושהי כותרת נחמדה.

עודד פורר: אני חושב שברשות המסים יש כוונה טובה.

עודד פורר: אם אתם הולכים על כוונה טובה, קחו תקופה מסוימת שהיא קצת יותר מסוף שבוע.

עודד פורר: הפגיעה שהם חוו היא לא רק ביטולים לאותו סוף שבוע.

עודד פורר: אנשים באותו סוף שבוע ביטלו את החופשות שלהם ברמת הגולן גם חודש וחודשיים קדימה.

משה גפני: תודה.

משה גפני: פנינה בן דוד, התאחדות המלונות.

משה גפני: תציגי את עצמך.

פנינה בן דוד: כלכלנית של התאחדות המלונות.

פנינה בן דוד: אני מאוד מתחברת למה שנאמר כאן.

פנינה בן דוד: אנחנו מאוד שמחנו על היוזמה כשראינו שיש היום דיון אבל אתמול במפתיע, עת נכנסתי לאתר של רשות המסים, ראיתי את הקריטריונים לגבי מי זכאי ולכמה זכאי, הסתבר שמי שזכאי אלה רק עסקי תיירות בגולן ובקצרין.

משה גפני: אם אפשר בבקשה לא לערב מכיוון שעל פי החוק התפקיד שלנו הוא לפקח על עבודת הממשלה.

משה גפני: אנחנו לא יזמנו את ההחלטה.

פנינה בן דוד: שמחתי שיש דיון שלכם ואז ראיתי שבמפתיע רשות המסים מיהרה.

משה גפני: זה קורה.

משה גפני: קורה שכאשר יש כאן דיון, מזדרזים יום קודם לקבל איזושהי החלטה.

פנינה בן דוד: בדיוק.

פנינה בן דוד: אז הסתבר שזה מתייחס רק לגולן ולקצרין, שם בעיקר צימרים.

פנינה בן דוד: אין לנו שם בתי מלון.

פנינה בן דוד: לעומת זאת יש לנו בתי מלון בגליל העליון, בגליל המערבי, ואלה מלונות שלא שייכים לרשתות גדולות אלא בדרך כלל אלה מלונות קטנים בודדים שספגו הרבה מאוד ביטולים, לא רק בסוף השבוע.

פנינה בן דוד: בקריטריונים שלהם, כמו שציינו כאן, מדובר על סוף שבוע אחד אבל אותם בתי מלון ספגו ביטולים קדימה והם בכלל לא בקריטריונים.

משה גפני: מה אתם מבקשים?

פנינה בן דוד: אנחנו מבקשים שיכניסו גם את בתי המלון בגליל בכלל, כולל גליל מערבי, וגם כמובן תקופת הזמן כי הביטולים – תכף אורגד שהוא נציג מנהריה ירחיב אחרי – לא רק לאותו סוף שבוע.

פנינה בן דוד: ההצעה הזאת שרשות המסים הציעה, מבחינתנו לא נותנת שום דבר.

משה גפני: תכף נשמע.

משה גפני: לא קיבלנו כל הודעה רשמית.

פנינה בן דוד: לגבי הישובים בעוטף עזה, אלה באמת רק אותם ישובים בעוטף עזה, כאשר גם באשקלון היו אזעקות.

חיים ילין: אצלנו אין בתי מלון.

פנינה בן דוד: אני יודעת אבל באשקלון גם היו אזעקות.

פנינה בן דוד: גם שם יש איזושהי פגיעה.

פנינה בן דוד: אני מבקשת שאורגד ירחיב.

משה גפני: בסדר.

משה גפני: בבקשה.

אורגד רונן: אני מנכ"ל מלון מדיסון בנהריה.

אורגד רונן: אני עושה עכשיו סיבוב שני בנהריה.

אורגד רונן: למי שלא יודע, המנכ"לים אצלנו עושים סיבובים.

אורגד רונן: לצערי הסיבוב הקודם שלי נפל על לבנון 2.

אורגד רונן: לגבי מה שאמר חבר הכנסת פורר.

אורגד רונן: בלבנון 2, אחרי שקיבלנו פיצוי מאוד נדיב, המדינה נתנה פיצוי מאוד נדיב, שנה אחר כך - - -

משה גפני: רגע.

משה גפני: לאט לא.

משה גפני: אתה היית מנכ"ל המלון בזמן לבנון 2, על מה קיבלתם פיצוי?

אורגד רונן: בזמנו הייתה נוסחה שגובשה כאן בכנסת יחד אתנו בדיונים עם מקדם שהיה אחורה.

אורגד רונן: לקחנו מקדם רבעוני של שנים קודמות ולפי זה ניתן הפיצוי.

אורגד רונן: הפיצוי יחסית היה מאוד נדיב, היה בסדר גמור למלונות.

אורגד רונן: כשאתה לוקח בחשבון, כי זה היה יולי-אוגוסט - - -

משה גפני: הכול תיירות.

אורגד רונן: אני מדבר רק על תיירות.

אורגד רונן: למרות זאת, אני רוצה לומר שבזמנו הבעלים של אותו מלון, חודשיים אחרי כן, קרסו כי לא היו הזמנות.

אורגד רונן: לא המשיכו להיכנס הזמנות.

אורגד רונן: למרות הנתונים של הלמ"ס שמראים עכשיו על תיירת אדירה לארץ וכן הלאה, נהריה לא מופיעה.

אורגד רונן: נהריה ברבעון הראשון סיימה ב-26 אחוזים תפוסה, 26 אחוזים ממוצע של העיר.

אורגד רונן: זאת אומרת, כל בעל בית הביא כסף כל חודש מהבית.

אורגד רונן: זה בדרך כלל כך, כאשר באפריל אתה אמור להתחיל לכסות ובמאי אתה מרוויח.

אורגד רונן: אני מנהל מלון קטן-בינוני עם 90 חדרים.

אורגד רונן: אצלי במיידי זה עלה לי 120,000 שקלים.

אורגד רונן: במיידי.

משה גפני: בגלל הביטולים.

אורגד רונן: כן.

אורגד רונן: מכיוון שבאותו סוף שבוע לא היה לי מה לעשות לצערי, אני מאוד אוהב לטייל, נסעתי לחבריי הדרוזים בבית ג'אן.

אורגד רונן: אני מאוד אוהב לטייל בכפר הזה.

אורגד רונן: הייתי לבד שם.

אורגד רונן: אני מסתובב שם הרבה ותמיד המקום עסוק.

אורגד רונן: יש שם מרכזי מבקרים וכולי.

אורגד רונן: רק אני הייתי שם.

אורגד רונן: אף אחד לא נמצא כאן אבל אני אומר לכם שגם שם זה פגע.

משה גפני: הכול בגלל הנושא הביטחוני.

אורגד רונן: בוודאי.

אורגד רונן: עוד יותר מזה, המלון שלי מארח אנשי עסקים מחוץ לארץ.

אורגד רונן: בעלי חברות בארץ קיבלו הוראה לשנות את ההזמנות מנהריה למקומות יותר דרומיים ולא להלין את אנשי העסקים אצלנו כי כתוב גליל.

אורגד רונן: הם לא יודעים מה זה גליל מערבי אבל כתוב גליל ואז נגמר הגליל.

אורגד רונן: תודה רבה.

משה גפני: תודה רבה.

משה גפני: עומר סלע, איגוד לשכות המסחר.

עומר סלע: שלום.

עומר סלע: תודה.

עומר סלע: אני מדבר בשם חטיבת חברות האטרקציות התיירותיות שבאיגוד לשכות המסחר.

עומר סלע: אני לא אחזור על הדברים שנאמרו.

משה גפני: אם אפשר כי את העיקרון כבר הבנו.

עומר סלע: לא אחזור על הדברים העיקריים שנאמרו.

משה גפני: תגיד דברים ייחודיים למה שאתה עוסק בו.

עומר סלע: דברים ייחודיים.

עומר סלע: ברשותכם, לחדד.

עומר סלע: אם זה לא ברור, אני אחדד.

משה גפני: בינתיים ברור.

משה גפני: נראה מה אתה אומר ונראה אם צריך לחדד.

עומר סלע: גם במקרה של ביטולים, מן הסתם כל עסק שהוא גם בתחום האטרקציות התיירותיות מחויב להמשיך להחזיק צוותים אפילו במינימום של אנשים ולשלם עלויות חשמל, אבטחה וכיוצא בזה.

עומר סלע: זה ברור וזה מקשה מאוד על העסקים.

משה גפני: זאת אומרת, יש הוצאות.

עומר סלע: כן.

עומר סלע: לא ניתן לעצור.

משה גפני: ההוצאות האלה היו צריכות להיות מכוסות על ידי התיירים שמגיעים וברגע שזה לא קורה, יש רק את ההוצאות.

עומר סלע: נכון.

עומר סלע: הדבר השני.

עומר סלע: אמנם אני מאיגוד לשכות המסחר כאשר בדרך כלל מציג צד שונה של הכלכלה, אבל בתחום האטרקציות התיירותיות זה מוצר צריכה שבו הערך המוסף הישראלי, אפשר לומר תוצרת ישראל, הוא גבוה ביותר.

עומר סלע: זה מוצר שרובו המכריע מיוצר בישראל וצריך לתת על זה את הדעת.

עומר סלע: נאמר כאן, אם אני לא טועה על ידי חברת הכנסת סויד, לגבי התכניות לקידום הצפון.

עומר סלע: אני רוצה לציין בפניכם שמבחינה בירוקרטית נושא האטרקציות התיירותיות, ככל הנראה לא מוגדר מספיק טוב היום, אם בכלל.

עומר סלע: יש כאן עניין בירוקרטי.

עודד פורר: בחוק של מע"מ אפס הוא מוגדר טוב.

עודד פורר: בחוק שלנו הוא מוגדר טוב.

עומר סלע: אנחנו נלמד אותו.

עומר סלע: אנחנו מברכים על כך ונלמד את זה.

עומר סלע: אני מדבר על משהו אחר.

עומר סלע: מה שחשוב לנו זה לשים את האטרקציות התיירותיות שהן לא בדיוק מוגדרות על האג'נדה לצד ענפים אחרים, ודוגמה לכך שזה לא על האג'נדה גם בגלל דברים היסטוריים ובירוקרטיים של העבר כאשר למשל בתכניות לקידום הצפון, לקידום ירושלים, לקידום אזורים אחרים יש רשימת ענפים של משרד הכלכלה, יש מאות ענפי כלכלה.

עומר סלע: בענפי הכלכלה שמוגדרים בין היתר לסיוע, גם נושא של מתיחות ביטחונית וגם תעסוקה וכולי, יש מלונאות, יש הסעדה יש ייצור חלליות, יש ייצור פרווה אבל אין אטרקציות תיירותיות.

עומר סלע: זאת רק דוגמה לסבר את האוזן.

משה גפני: שכנעת אותנו.

משה גפני: בסדר.

עומר סלע: אנחנו מציגים את זה בפני משרד התיירות.

משה גפני: תודה רבה.

משה גפני: אמיר דהן, אני רוצה לתת לך לדבר בסוף כי את הכול אנחנו בונים עליך.

ליאורה סלע דוד: תודה.

ליאורה סלע דוד: אני מנהלת עמותת התיירות האזורית של צפון הנגב, עמותה בשותפות של חמש מועצות אזוריות.

משה גפני: מהדרום.

ליאורה סלע דוד: מהדרום.

ליאורה סלע דוד: אני חברת קיבוץ צאלים, אני חיה בדרום, אני חלק מהחוסן וחלק מצירוף המלים הבלתי אפשרי שגרת חירום.

ליאורה סלע דוד: רק אנקדוטה.

ליאורה סלע דוד: ההגדרה של שגרת חירום, שזאת ההגדרה שקיבלנו בחודש מאי, לטעמי זה צירוף מלים קצת בלתי אפשרי כמו חופשת לידה.

משה גפני: חופשת לידה נשמע יותר הגיוני מאשר שגרת חירום.

ליאורה סלע דוד: כאישה, זה בערך אותו הדבר.

ליאורה סלע דוד: אני לא רוצה לחזור על דברים שנאמרו כאן ונאמרו כאן הרבה דברים נכונים, חשובים וחכמים.

ליאורה סלע דוד: אני כן רוצה לחזור על כמה נקודות.

ליאורה סלע דוד: אנחנו עיינו בטופס שעלה באתר של רשות המסים.

ליאורה סלע דוד: אנחנו קודם כל כמובן מצטרפים לברכות ולתודות לכל העוסקים במלאכה ולכל האנשים שיושבים כאן ודואגים לשמור גם עלינו, עם זאת אני כן מבקשת לחדד כמה נקודות לגבי הקריטריונים שנקבעו.

ליאורה סלע דוד: נאמר כאן אבל אני רוצה לחזור שוב ואם אפשר לחדד או להגדיר את טווח הזמן שהוגדר.

ליאורה סלע דוד: למיטב הבנתי בצפון הוגדרו יומיים ובעוטף עזה הוגדרו חמישה ימים.

ליאורה סלע דוד: אני מניחה שלכולם ברור שהביטולים ואפס ההזמנות, לא כולם סובבים סביב חמשת הימים האלה.

ליאורה סלע דוד: אנחנו בצפון הנגב חיים במציאות הזאת כבר כמה שנים.

ליאורה סלע דוד: נכון, יש עליות וירידות, יש תקופות בהן התיירות בשיאה ויש אצלנו הרבה תיירות ותיירות יפה, ויש תקופות בהן התיירות בירידה וזה משהו שאנחנו מתמודדים אתו כבר לאורך כמה שנים.

ליאורה סלע דוד: אני מבינה שצריך להגדיר איזושהי תקופת זמן אבל אני מבקשת להגדיל את היריעה לגבי תקופת הזמן בה אפשר לקבל תמיכה, פיצויים או עזרה כלשהי.

ליאורה סלע דוד: כולנו מבינים שהמצב עוד לא הסתיים.

ליאורה סלע דוד: עוד לא סיימנו.

ליאורה סלע דוד: הלוואי והיינו יושבים כאן עכשיו ומדברים על כך כהיסטוריה אבל אנחנו עוד לא שם.

ליאורה סלע דוד: לגבי האטרקציות כבר נאמר.

ליאורה סלע דוד: לפצות את אתרי הלינה, זה מעולה אבל זה לא מספיק.

ליאורה סלע דוד: יש גם תיירות עוטפת.

ליאורה סלע דוד: יש הרבה תיירות מעבר ללינות.

ליאורה סלע דוד: אטרקציות, הסעדה, מורי דרך, כולם נפגעים באותה מידה.

ליאורה סלע דוד: דבר נוסף שאני מבקשת לחדד.

ליאורה סלע דוד: הפיצויים כרגע מוגדרים על סמך ביטולים בלבד אבל אם נבחן, יש ירידה מאוד משמעותית בהזמנות שנעשו.

ליאורה סלע דוד: מאז פסח אנחנו מרגישים ירידה מאוד חדה בהזמנות.

ליאורה סלע דוד: אם אפשר, לנסות להשוות את זה לתקופות דומות בשנים קודמות ולא להסתמך רק על הביטולים כי הביטולים הם רק חלק.

ליאורה סלע דוד: נקודה אחרונה.

ליאורה סלע דוד: כרגע ההגדרה היא עוטף עזה.

ליאורה סלע דוד: התיירות שלנו היא מעבר לעוטף עזה ואת התייר לא כל כך מעניין הקו המוניציפאלי.

ליאורה סלע דוד: לא מעניין אותו אם זה עוטף או לא עוטף.

ליאורה סלע דוד: ברגע שיש איזושהי מתיחות, לא מגיעים לדרום.

משה גפני: למה דווקא הבשור?

חיים ילין: שקמה, בשור, אנחנו קוראים לזה כך.

משה גפני: שקמה, הבנתי.

חיים ילין: נחל הבשור.

משה גפני: אבל למה דווקא הבשור?

חיים ילין: הוא הנחל שחוצה את מועצה אזורית אשכול.

משה גפני: אצלי הבשור הוא לא דבר טוב.

משה גפני: שם טבעו שתי מורות מהקהילה שלנו.

משה גפני: אני נסעתי לחפש אותן.

משה גפני: זה היה בלילה.

משה גפני: היה גשם שוטף.

משה גפני: הגעתי לוואדי הבשור והייתי צריך לעלות על גשר אברהם כדי לחצות את הוואדי.

חיים ילין: זה מול הבית שלה.

ליאורה סלע דוד: נכון.

משה גפני: שתיהן טבעו.

ליאורה סלע דוד: תודה על ההקשבה.

משה גפני: תודה.

משה גפני: אורי אלון.

אורי אלון: אני מייסד חברת תיירות בנגב שנקראת שביל הסלט.

משה גפני: מאיפה אתם מביאים את השמות?

אורי אלון: בישראל לא מכירים את האטרקציה הזאת כי מדובר על תיירות שמביאה לנגב 50,000 מטיילים בשנה.

אורי אלון: 30,000 תיירים מחוץ לארץ מגיעים כל שנה לנגב בלי כל מימון ממשלתי אלא הכול זאת עבודה אישית שלי ושל הצוות שלי.

אורי אלון: מביאים לנגב כדי לראות מהי ציונות חקלאית.

אורי אלון: יש דבר כזה.

אורי אלון: 30,000 תיירים בשנה.

חיים ילין: אחלה מקום.

חיים ילין: מומלץ מאוד.

אורי אלון: בחודש האחרון ביטלו אצלנו 4,600 תיירים מחוץ לארץ שהיו צריכים להגיע.

חיים ילין: 10 אחוזים לא באו.

משה גפני: פחות מ-10 אחוזים.

אורי אלון: זה שיא העונה ומדובר על תיירים מחוץ לארץ, קבוצות נוער, קבוצות תגלית שהיו צריכות להגיע לנגב, להגיע אלי ולעוד אטרקציות אחרות, להסעדה וכולי.

משה גפני: 45,000 הגיעו.

אורי אלון: צפויים להגיע.

אורי אלון: זה שנתי.

משה גפני: לא ביטלו.

אורי אלון: לא.

חיים ילין: זה תלוי בעפיפונים.

אורי אלון: אני מדבר רק על הביטולים בחודש האחרון.

אורי אלון: זה נזק לכל האזור.

אורי אלון: אני רוצה לומר לך לגבי החוסן הלאומי אליו התייחסתם.

אורי אלון: מצלצל אלי מג"ד של תצפיתניות מחברון ואומר לי שהוא לא מביא את החיילות שלו אלינו כי האימהות שלהן צלצלו אליו ואמרו שמסוכן בעוטף עזה.

אורי אלון: בעיני האימהות חברון יותר רגועה מעוטף עזה.

אורי אלון: חיילים שהיו אמורים להגיע, ביטלו.

אורי אלון: זה המצב שלנו ועם המציאות הזאת אני צריך להתמודד, עם מג"ד שהאימהות לחצו עליו.

אורי אלון: כאן אנחנו צריכים את הסיוע.

משה גפני: תודה רבה.

משה גפני: שמואל חזן, מועצה אזורית גולן.

שמואל חזן: שלום לכולם.

שמואל חזן: אני מנהל אגף התיירות בגולן.

שמואל חזן: אני לא חוזר על הדברים שנאמרו כאן.

שמואל חזן: הקשבתי לכולם רוב קשב.

שמואל חזן: הנקודה היא מאוד פשוטה.

שמואל חזן: אין להפריד אטרקציות מלינה.

שמואל חזן: תיירות היא תיירות.

משה גפני: איתן, תנהל את הדיון לכמה דקות.

משה גפני: אל תקבל החלטות.

משה גפני: אני הולך לקבל החלטות יותר קיצוניות.

משה גפני: (היו"ר איתן ברושי)

איתן ברושי: רמת הגולן, בבקשה.

שמואל חזן: התחלתי לומר שאי אפשר לעשות הפרדה, לקחת את התיירות ולחלק אותה לשני חלקים, לומר שלינה היא תיירות ואטרקציות לא.

שמואל חזן: מבדיקות שעשינו מול הקהלים, הם קודם כל באים לאזורים שיש בהם תוכן.

שמואל חזן: התוכן הוא האטרקציות ועל הדרך יש גם לינה ויש מה לעשות.

שמואל חזן: לבוא ולהפריד ולומר שאנחנו ניתן רק ללינה, זה לומר שאנחנו לא מכירים באטרקציות כמשהו תיירותי וזה עוול שנגרם למי שפועל ויוזם בתחום האטרקציות והנזק שלו הוא לא פחות מאשר בתחום הלינה.

שמואל חזן: לכן אני חושב שהקריאה כאן צריכה להיות לתיירות כתיירות, ללא הפרדה.

שמואל חזן: דבר נוסף שחשוב לי להדגיש.

שמואל חזן: הגולן מתמודד כבר שבע שנים עם הסיפור הזה ואי אפשר לומר שרק בגלל שפתחו מקלטים, אנחנו בבעיה.

שמואל חזן: אתמול הייתה כתבה שהאיראנים והחיזבאללה לובשים מדי חיילי סוריה ומסתובבים בגבול הדרומי.

שמואל חזן: כשישראלי קורא את זה, הוא אומר שלאזור כזה הוא לא רוצה להגיע.

שמואל חזן: לכן אני אומר שאתם חייבים להסתכל במכלול היותר רחב, להסתכל על משהו יותר רחב ולא להצטמצם ליומיים ולומר שפתרנו לתיירנים את הבעיה.

שמואל חזן: אני חושב שההסתכלות של משרד התיירת ובטח של משרד האוצר צריכה לבוא ולומר שאנחנו אתכם וכאן לצערי ביומיים שהם נותנים פיצוי, זה אומר שאנחנו לא אתכם.

שפריר מור: אני מנכ"ל מלון מרום גולן.

שפריר מור: אני לא בהתאחדות.

שפריר מור: אני רוצה לומר לכם שעם קשר ובלי קשר לאירועים, אנחנו היום, בחודש הקרוב, מסיימים לבנות 38 סוויטות חדשות בהשקעה של קצת יותר מ-35 מיליון שקלים, עם כל מה שמתואר כאן הבוקר ואנחנו עושים את זה באמונה שלמה כי אנחנו יודעים, חושבים ומצפים שהתיירים ימשיכו להגיע.

שפריר מור: ההודעה שיצאה אתמול, שהייתי מאוד מופתע ממנה, היא הודעה לצאת ידי חובה.

שפריר מור: נתנו אותה בטוויטר ובפייסבוק, אבל זאת הודעה מאוד חלקית, מאוד מצומצמת, מאוד לא משקפת את הנזק.

שפריר מור: מחזור הפעילות של מלון מרום גולן בחודש מאי הוא בסדרי גודל, בממוצע בשנים האחרונות, של כמיליון וחצי שקלים.

שפריר מור: הנזק שהיה בסוף השבוע הנקודתי הזה, כולל הזמנות עתידיות שלא נמצאות במה שהודיעו, היה קצת יותר מ-400,000 שקלים.

שפריר מור: תבינו את הפרופורציות.

קריאה: כלומר, הפסד של שבוע.

שפריר מור: אתה יכול לתרגם את זה גם כך.

שפריר מור: לכן שימו לב כמה ההודעה מצומצמת וכמה הציפייה כאן מוועדת הכספים והרצון שלנו להגיע ולהציג את עמדתנו יחד עם הדרום, עם נהריה וכל מי שנפגע מאירועים כאלה.

שפריר מור: אנחנו ממשיכים לעבוד, אנחנו ממשיכים לפעול, אנחנו ממשיכים להשקיע ולהרחיב כי אנחנו רוצים את התיירות, גם את תיירות הפנים וגם את תיירות החוץ.

שפריר מור: אני חושב שההצעה לסדר או הצעת חוק, אני לא כל כך מבין בפעילות הכנסת, בנושא של מע"מ אפס לאזור הגולן, היא הצעה מאוד מבורכת ובמקום.

רויטל סויד: זאת הצעת חוק שלנו.

שפריר מור: היא בהחלט יכולה לתת יתרון.

שפריר מור: יכולה להיות הרחבה לגבי כל השנה.

שפריר מור: אני אשמח מאוד שרשות המסים והאוצר יחד עם הכנסת וועדת הכספים ישנו את מה שפורסם אתמול על מנת לתת באמת פיצוי הולם.

איתן ברושי: תודה.

יצחק איבו: אני מקיבוץ ניר עם.

יצחק איבו: דיברו כאן קודם על איזו קרקע אנחנו יושבים.

יצחק איבו: אנחנו יושבים שני קילומטרים מהגדר.

יצחק איבו: שם חדרי האירוח.

יצחק איבו: העשן והעפיפונים מבריחים את התיירים שמבטלים את ההזמנות.

יצחק איבו: 23 חדרים, מאז פסח אין לנו הזמנות.

יצחק איבו: אם אנחנו רוצים להשתוות לעולם המערבי, ואנחנו בעולם המערבי, התיירות מפוזרת בכל הארץ ובכל המקומות, התיירות הכפרית, חדרי האירוח הכפריים, ואם חדרי האירוח הכפריים לא יקבלו את הסיוע האמיתי – לא לחמישה ימים כי אם מישהו מחשב, מאז פסח אנחנו כבר שלושה חודשים וזה עוד לא נגמר.

יצחק איבו: אם שומעים חדשות אחר הצהרים כאשר הרוח נושבת ממערב למזרח לכיוון שלנו, מספיק שבחדשות אומרים שבקיבוץ ניר עם יש שריפות, מיד מופסקות ההזמנות.

יצחק איבו: הזמנות רשומות, לוקחים מספר כרטיסי אשראי ומבטלים.

יצחק איבו: אנשים מבטלים ואנחנו לא יכולים להגיד להם שום דבר בעניין הזה.

יצחק איבו: אם מדינת ישראל רוצה חדרי אירוח מפוזרים בכל הארץ ואטרקציות מפוזרות בכל הארץ, היא חייבת לתת תמיכה בשעות מצוקה.

יצחק איבו: כאשר רווח לנו וטוב לנו – והשנה, שנת 2018 התחילה מצוין אצלי – אבל בפסח נפילה אחת גדולה.

יצחק איבו: אנחנו חייבים את העזרה הזאת בימים האלה, במצוקות האלה.

יצחק איבו: אחרי כן אנחנו שוחים לבד.

יצחק איבו: ב-2017 תיירות ניר עם השקיעה בסביבות מיליון-מיליון ורבע שקלים בפיתוח, בחדר אוכל גדול ובחדרים נוספים לאירוח.

יצחק איבו: אנחנו מבקשים שהטווח של הפיצוי יהיה הרבה יותר גדול וכך נוכל להחזיק מעמד עד שנגיע לימים יותר טובים.

חיים ילין: תיקון.

חיים ילין: אנחנו לא מדינה מערבית.

חיים ילין: אנחנו במזרח התיכון.

חיים ילין: אם היינו מדינה מערבית, לא היו עפים אלינו עפיפונים והשטח שלך לא היה נשרף.

מוסי רז: מזרח תיכון הוא ביטוי מערבי קולוניאליסטי.

איתן ברושי: תודה.

איתן ברושי: אנחנו חוזרים לדיון.

איתן ברושי: משרד התיירות.

מינה גנם: אני סמנכ"לית המשרד לנושא אסטרטגיה ותכנון.

מינה גנם: אני כמובן מסכימה עם כל מה שנאמר כאן אבל אני רוצה להוסיף כמה דברים.

מינה גנם: ראשית כל, נושא התיירות באופן כללי בעולם הוא נושא מורכב שצריך להתמודד עם עונתיות והוא רגיש מאוד לכל תנודתיות, בנושאים כלכליים, בכלכלה העולמית וכמובן כאן הנושא הגיאו-פוליטי מאוד משפיע והוא משפיע מהר מאוד.

מינה גנם: זאת תעשייה שצריכה להתמודד עם כל זה.

מינה גנם: עם זאת, אני רוצה לומר שאנחנו שמחים על השיא בתיירות של השנה הזאת.

מינה גנם: באופן כללי מתרחקים קצת ורואים את הגרף של התיירות כאשר משנת 2012, למעט אירועים גיאו-פוליטיים כאלה ואחרים, הגרף עולה ואנחנו נהנים מפרוספריטי בנושא הזה.

מינה גנם: המשרד משקיע הרבה מאוד בשיווק כדי שכל העסקים האלה, ובמיוחד בפריפריה מדובר על הרבה עסקים קטנים שעושים את התיירות ועושים אותה מאוד מעניינת.

מינה גנם: המשרד היה הראשון לצאת לשטח והוא תמיד נוהג כך עת קורה משהו.

מינה גנם: היינו שם מיד אחרי האירועים.

איתן ברושי: אני צוחק.

מינה גנם: תודה.

מינה גנם: שמעתי.

מינה גנם: אנחנו מסכימים שצריך להתייחס גם למצב הזה שהוא מצב עדין.

מינה גנם: אנחנו גם משתדלים לשדר עסקים כרגיל כדי שיהיו פחות ביטולים.

מינה גנם: גם זה שם המשחק שלנו.

איתן ברושי: הנושא הזה נולד כתוצאה מדיון מיוחד שאנחנו יזמנו אותו והוא הועבר לוועדה הזאת, לוועדת הכספים, ועכשיו אנחנו דנים בפיצויים על אירועים.

איתן ברושי: בגדול מתייחסים כאן למשך התקופה ועל מה זה חל.

איתן ברושי: ברור שהתקופה שמתייחסים אליה היא קצרה מדי.

מינה גנם: קצרה מאוד.

איתן ברושי: וזה חל גם על אטרקציות ולא רק על לינה.

מינה גנם: בהחלט.

מינה גנם: גם על עסקים קטנים.

מינה גנם: (היו"ר משה גפני)

משה גפני: כולם דיברו?

איתן ברושי: כולם דיברו.

איתן ברושי: עכשיו מדבר משרד התיירות ואחר כך רשות המסים.

חיים ילין: כל מה שאת צריכה לעשות, ודיברתי עם השר, זה להוציא למס רכוש מכתב המלצה על כל מה שאמרת עכשיו.

שפריר מור: משרד התיירות מתנער מאתנו לגמרי.

מינה גנם: אני כבר דיברתי.

מינה גנם: אני מוכנה לחזור על הדברים.

משה גפני: כן.

משה גפני: רק תגידי במשפט אחד מה עמדתכם.

מינה גנם: בסך הכול אנחנו בעד הדבר הזה.

משה גפני: אתם בעד, זה בסדר, אבל מה אתם עושים במאבק עם משרד האוצר?

איתן ברושי: כלום.

מינה גנם: אנחנו עדיין מגבשים את מה שצריך לעשות, אבל אנחנו בשטח ומשקיעים המון בשיווק, גם עכשיו.

חיים ילין: חבל על הכסף שמוציאים לשיווק.

משה גפני: תודה רבה.

משה גפני: אמיר דהן, יש לי אליך כמה דברים.

משה גפני: קודם כל, אנחנו באמת תולים בך תקוות.

משה גפני: הרבה פעמים אני אומר בהומור ובציניות אבל עכשיו אני אומר את זה ברצינות.

משה גפני: באירועים הקודמים שהיו, עת היה צריך את המעורבות שלכם, שלך, הייתה מעורבות חיובית.

משה גפני: בסופו של דבר גם ידענו מה מקבלים ומה הם הקריטריונים.

משה גפני: מתברר שכבר היה אירוע כזה שאתה היית מעורב בו.

משה גפני: היה האירוע בו אכן הייתה פגיעה בתיירות והם קיבלו פיצוי.

משה גפני: הם בעצמם מעידים על כך.

משה גפני: אני שואל אותך איפה אנחנו עומדים היום.

משה גפני: זאת אומרת, יצאה הודעה שמבחינתי היא פחות חשובה, אלא אם כן באמת מאחורי ההודעה הזאת עומד דבר ממשי.

אמיר דהן: שלום לכולם.

אמיר דהן: אני אעשה קצת סדר כי נאמרו כאן כל מיני דברים לא תמיד הכי מדויקים.

אמיר דהן: רשות המסים מטפלת מתוקף חוק מס רכוש והתקנות הנלוות במה שנקרא נזקי מלחמה, אירועי מלחמה.

אמיר דהן: נזק ישיר הוא חוק טריטוריאלי.

אמיר דהן: כל אזרח זכאי לקבל פיצוי בכל מקום בארץ.

אמיר דהן: אפילו תייר שהגיע לארץ עם הרכב שלו, זכאי לקבל פיצוי אם הוא נקלע לפעולת איבה.

אמיר דהן: נזק עקיף הוא חוק מוגבל לרשימת יישובי ספר שמוגדרת בחוק שלנו, שזאת רשימה של כ-100 ישובים במדינת ישראל שהם זכאים לנזק עקיף.

אמיר דהן: נזק עקיף הוא מה שנקרא אובדן הכנסות.

משה גפני: תיירות.

אמיר דהן: תיירות, תעשייה, מסחר.

אמיר דהן: כל אחד, יש לו כללים אחרים.

אמיר דהן: בעבר הורחבה רשימת יישובי הספר, במלחמת לבנון השנייה, כ-40 קילומטרים מהצפון והותקנו תקנות מיוחדות שעברו דרך ועדת הכספים, אותו דבר בעמוד ענן, בצוק איתן, בעופרת יצוקה, והתקנות האלה הרחיבו את זה לאזור יותר רחב.

אמיר דהן: בדרך כלל זה אזור שהיה מתאים להנחיות פיקוד העורף.

אמיר דהן: פיקוד העורף הוציא הנחיות של מצב מיוחד בעורף לאזור מסוים, שזה בעצם מעביר לשר הביטחון את כל הסמכויות גם האזרחיות ואז בעצם אנחנו נצמדנו להנחיות האלה, והאזור הזה קיבל פיצוי.

אמיר דהן: אפשר לראות את זה גם בצוק איתן.

אמיר דהן: הרי היו 40 קילומטרים, אין ספק שגם בתל אביב נפגעו, אבל בסוף יש איזשהו גבול שיכולנו לפצות בו מתוקף החוק בהרחבה של התקנות שעברה כאן בוועדת הכספים.

אמיר דהן: לגבי המקרים האלה שקרו כאן.

אמיר דהן: ב-8 במאי התחילה ההתחממות בצפון.

אמיר דהן: הייתה הנחיה של פיקוד העורף לפתוח מקלטים, מניעת התכנסות מעל 1,000 אנשים.

אמיר דהן: אני רק אדייק לגבי מה שאמר חיים ילין.

אמיר דהן: זה לא ב-1 במאי אלא הוא דיבר אתי ב-10 במאי.

אמיר דהן: ב-1 הייתה ההתחממות.

אמיר דהן: ב-8 במאי הייתה התחממות.

אמיר דהן: ב-10 במאי הוא דיבר אתי.

אמיר דהן: אנחנו פירטנו את התקנות שלנו.

אמיר דהן: שמעתי את מה שנאמר, הוא גם שלח מכתב לערן יעקב, בחנו את המכתב הזה והחלטנו שבנושא התיירות, בהתאם לתקנות הקיימות – לא צריך להתקין תקנות מיוחדות – נושא התיירות, כי יש הבדל בין תיירות, תעשייה, מסחר ושירותים, כל אחד יש לו כללים אחרים בתקנות.

אמיר דהן: לדוגמה, לתעשייה ומסחר רשום שצריכה להיות הפסקת פעילות של מעל שבוע.

אמיר דהן: בתיירות זה מהרבה הראשון.

אמיר דהן: אנחנו בעצם קיבלנו החלטה וכתבנו חוות דעת למנהל רשות המסים שאנחנו חושבים שבתקנות הקיימות נושא התיירות, בגלל שהייתה התחממות בצפון ובסוף גם ההתחממות הזאת קרתה בפועל כי ירו עליהם טילים, בעלי התיירות זכאים לפיצוי בגין ביטולים שהיו להם על הזמנות קיימות.

אמיר דהן: ההנחיה שיצאה אתמול היא לא הנחיה שיצאה מרגע לרגע אלא זאת הנחיה שבאמת רשומה אצלנו כבר הרבה זמן ואנחנו יודעים את עמדתנו.

אמיר דהן: חיכינו להחלטה בהנהלת רשות המסים אם מפרסמים אותה כי זאת העמדה שלנו בהתאם לתקנות הקיימות.

אמיר דהן: בגדול ההנחיה שלנו היא לא רק לגבי הצפון אלא היא גם על הדרום כי מאז שכתבנו את ההנחיה, הצטרף אירוע חדש בדרום, אירוע של טילים.

אמיר דהן: ההנחיות שלנו אומרות שמי שזכאי לקבל פיצוי, זה מי שיושב בישוב ספר כי זה הנזק העקיף.

אמיר דהן: זה מה שהתקנות הקיימות מאפשרות.

איתן ברושי: איזה מרחק?

אמיר דהן: ישוב ספר, יש רשימת ישובים.

אמיר דהן: זה לא מרחק.

אמיר דהן: רשימת ישובים בצפון ורשימת ישובים בדרום.

אמיר דהן: כדי לקבל את הנזק העקיף, הם צריכים להיות ברשימת הישובים.

אמיר דהן: הקריטריון הנוסף.

אמיר דהן: הוא צריך להיות בתחום התיירות כי ביתר התחומים צריכים הפסקת פעילות של מעל שבוע ולכן הם לא יכולים להיכנס לתקנות הקיימות.

אמיר דהן: אם כן, זה צריך להיות בתחום התיירות.

רויטל סויד: מסעדות ואטרקציות, זאת תיירות?

אמיר דהן: בסוף הדברים אני אתייחס לאטרקציות.

אמיר דהן: הם צריכים להיות בהנחיות של ההתגוננות של פיקוד העורף.

אמיר דהן: אנחנו רוצים להיצמד, וזה מה שעשינו כל הזמן בתקנות הוראת שעה.

אמיר דהן: נצמדנו להוראות הצבא שהן יצרו את הביטולים האלה.

אמיר דהן: אם כן, הוא צריך להיות בתוך ההנחיות של פיקוד העורף.

פנינה בן דוד: אבל זו הבעיה כי זה רק הגולן.

פנינה בן דוד: גולן וקצרין.

אמיר דהן: אני אענה לך גם על הנושא הזה.

משה גפני: קודם כל תפרוס את התמונה השלמה כפי שהיא ואז, אם יהיו שאלות, נצטרך לבדוק.

אמיר דהן: אני חייב לומר שזאת פרשנות שלא הייתה בקרן פיצויים בעבר, ברשות המסים, לתקנות הקיימות.

אמיר דהן: הלכנו כברת דרך בפרשנות מקלה כי אנחנו חושבים שיש התפתחות של נזקי המלחמה.

אמיר דהן: גם אנחנו מתפתחים עם התקנות הקיימות ועם הפרשנות שאפשר לתת.

אמיר דהן: אנחנו כל הזמן מנסים לראות איך אנחנו נותנים פתרונות מתוקף החוק שיש לנו והתקנות.

אמיר דהן: אין לנו אפשרות לעשות מעבר לזה.

משה גפני: זאת אומרת, בתיירות, בניגוד לתעשייה, זה מהרגע הראשון.

אמיר דהן: מהרגע הראשון.

אמיר דהן: אנחנו בעצם באים ואומרים שכל הזמנה שהייתה קיימת, ביטולים ספציפיים.

אמיר דהן: התקופה שנתנו היא תקופה בצפון לאותו סוף שבוע – חמישי, שישי, שבת – כל ביטול שהתקבל מאותו יום שהייתה ההנחיה, ובעצם אנחנו נפצה אותם על הביטולים האלה.

אמיר דהן: נכון שיכול להיות שיש ביטולים עתידיים אבל לא תמיד אנחנו יכולים לקשר אותם קשר סיבתי לאותו אירוע.

עודד פורר: איך אתה מקשר את הקשר הסיבתי?

עודד פורר: איזה אסמכתאות?

אמיר דהן: אני אסביר מה זה האסמכתאות.

אמיר דהן: שמעתי מה אמרתם.

אמיר דהן: האסמכתאות שאנחנו מבקשים הן ההזמנה שהאזרח הזמין ואת הביטול שלו.

אמיר דהן: בסופו של דבר כל עסקי התיירות חייבים לפי מס הכנסה לנהל ספר הזמנות.

עודד פורר: ומי שביטל לשבוע אחרי, ל-17 במאי, הוא לא מקבל.

אמיר דהן: הוא לא נכנס.

רויטל סויד: ומי שרצה להזמין ולא מזמין, גם הוא לא נכנס.

עודד פורר: אתה יכול להשוות לשנה קודמת.

איתן ברושי: זאת פשוט התחמקות.

מיקי לוי: מכיוון שעבדתי עם אמיר שנתיים בכל הנושאים, אני רוצה לומר שהוא פקיד בכיר והוא עובד על פי הנחיות.

קריאה: זו בדיוק הבעיה, שהוא פקיד.

מיקי לוי: אם הממשלה תגדיל את זה, הוא יבצע את הוראות החוק.

משה גפני: אנחנו יכולים להפוך את הדיון הזה למחאה אבל לא יצא מזה דבר.

משה גפני: אנחנו יכולים להפוך את הדיון הזה לדיון יעיל.

משה גפני: אמיר דהן במקרה הזה הוא פקיד יעיל.

משה גפני: אגב, פקיד הוא לא חסרון.

משה גפני: הוא עובד בכיר והוא יעיל.

משה גפני: אנחנו נגיע למסקנות לפי מה שהוא יגיד, שצריך לפנות לממשלה ולשנות דברים.

עודד פורר: לפני שאמיר ממשיך, אני חייב לומר משפט אחד בהקשר הזה.

עודד פורר: חשוב לי לומר אותו.

עודד פורר: הם עשו כאן צעד.

עודד פורר: הכי קל היה לרשות המסים לא לעשות שום דבר ואז היינו באים אליהם בטענות.

עודד פורר: עכשיו מה שקורה זה שהם גם עשו וגם באים אליהם בטענות.

עודד פורר: טוב שעשיתם, עשיתם מהלך נכון והגבתם מהר אבל יש לנו כמה דברים אליכם.

משה גפני: אני לא עומד מאחורי המסקנה של עודד פורר.

משה גפני: בואו נבדוק.

משה גפני: תכף נראה אם זה באמת מועיל או לא מועיל.

משה גפני: זה נעשה בידי בשר ודם וצריך להתמודד עם זה.

אמיר דהן: אנחנו בעצם מדברים על ביטולים של הזמנות קיימות.

משה גפני: אני הזמנתי שבוע במלון שלו בנהריה.

משה גפני: אני, המשפחה שלי והחברים שלי.

משה גפני: פתאום התברר שיש חשש ולכן ברור שגם אתה מסכים שאני מבטל את זה, אני צריך לקבל על זה פיצוי.

משה גפני: ביטלתי את כל השבוע.

משה גפני: למה ביטלתי את כל השבוע?

משה גפני: בגלל שהיה אירוע ביטחוני.

משה גפני: אם היית שואל אותי, הייתי אומר לך.

משה גפני: עברתי למלון אחר שנמצא בירושלים, נניח.

משה גפני: איך אתה מחלק לי את הביטול?

משה גפני: הביטול נבע כתוצאה מהמצב.

משה גפני: זה ברור לך ולי ולכולם שהביטול נבע כתוצאה מהאירוע שהתרחש בצפון.

משה גפני: עברתי למקום אחר שהוא במרכז הארץ.

משה גפני: איך אתה מפריד בין סוף השבוע שביטלתי לבין יום ראשון, שני, שלישי וכולי שגם אותם ביטלתי?

משה גפני: איך אתה מפריד?

אמיר דהן: קודם כל, נהריה מבחינתנו, במקרה של הצפון, לא במשחק.

אמיר דהן: ההנחיות היו בסופו של דבר באזור רמת הגולן וקצרין.

אמיר דהן: זה כמו צוק איתן.

משה גפני: נהריה לא בעניין.

פנינה בן דוד: לא.

פנינה בן דוד: זאת הבעיה.

משה גפני: אתה יכול ללכת לשחק כדורגל.

משה גפני: למה היא לא בעניין?

מיקי לוי: אם אתה משנה את זה, אבל זה לא הוא.

מיקי לוי: אני מנסה להגן עליו.

מיקי לוי: זה עניין של הממשלה.

משה גפני: אבל אנחנו צריכים לדעת את זה ולדעת לאן לפנות.

חיים ילין: הסברתי.

חיים ילין: הוא לא יכול לפעול בלי הנחיות.

משה גפני: אני לא ביקשתי ממנו שום דבר, רק מידע ואינפורמציה.

אורגד רונן: בגלל הנחיות פיקוד העורף אנחנו לא בעניין.

אמיר דהן: אני אסביר את הנושא בדוגמה אחרת.

אמיר דהן: כמו שבצוק איתן ההחלטה שהתקבלה כאן, או בעמוד ענן, הייתה שאלה 40 קילומטרים מרצועת עזה.

אמיר דהן: בסופו של דבר אנחנו יודעים שגם בעמוד ענן העסקים נפגעו בתל אביב, בחיפה, בקריית שמונה.

אמיר דהן: בסופו של דבר צריך לעצור באיזשהו קו .

אמיר דהן: הקו שעצרנו במקרה הזה הוא בהתאם לכללים שעשינו בכל המבצעים הקודמים.

אמיר דהן: הנחיות פיקוד העורף שהגדירו את האזורים ודרך אגב, גם שם היו אזעקות.

אמיר דהן: הביטולים יכולים להיות גם בתל אביב ויכולים להיות בכל מיני אזורים אחרים בארץ.

משה גפני: זה חסר הגיון לחלוטין מכיוון שנהריה נמצאת על גבול הצפון ותל אביב, יכול להיות שהיו בא אזעקות אבל היא לא על גבול הצפון.

משה גפני: הרי לא הייתה החלטה שכל הארץ מקבלת פיצוי.

איתן ברושי: אתה טועה מעט בהשוואה.

איתן ברושי: קשה להשוות.

איתן ברושי: כשנפל המטוס, כל הצפון היה תחת אזעקות.

איתן ברושי: המטוס נפל יותר רחוק.

איתן ברושי: אתה משווה את תל אביב והמרכז וזה לא דומה לצמודי גדר או לקו העימות שלא דומים לעורף ישראל.

משה גפני: נראה לי שאנשים כאן בלהט גדול ואנחנו מתחילים להתבלבל.

משה גפני: אתה אומר שישוב ספר, פיקוד העורף קבע.

משה גפני: צריך לבדוק את העניין הזה, האם הפעם זה גם עומד באותם קריטריונים ואם זה עומד באותם קריטריונים, יש לנו בעיה ונצטרך להתמודד אתה.

משה גפני: אני לא מבין משהו במה שאתה אומר.

משה גפני: עומדים בקריטריונים, ישוב ספר ופיקוד העורף, הכול בסדר, ביטלו - והוא מוכיח באופן ברור – גם הזמנות עתידיות בגלל המצב הביטחוני.

משה גפני: למה אתה לא משלם לו?

אמיר דהן: אני אסביר.

אמיר דהן: קודם כל, אם אנחנו נראה מקרים שהייתה הזמנה מיום חמישי וההזמנה היא ברצף, אותה הזמנה, עד יום שני, אני כן מסכים אתך שלא תהיה לנו דרך ואנחנו נצטרך לפצות את כל המקטע.

משה גפני: את כל ההזמנה.

אמיר דהן: אבל אם יהיה אזרח שביום שלישי החליט לבטל לעוד שלושה שבועות, מאוד קשה לנו לראות את הקשר הסיבתי לאותו אירוע.

משה גפני: הבנתי.

משה גפני: לא זאת השאלה.

אמיר דהן: על הרצף הסברתי.

משה גפני: לא רצף.

משה גפני: אני הזמנתי במקום של פיקוד העורף בישוב ספר, אני הזמנתי ביום חמישי ליום שני.

משה גפני: הזמנתי לא לשבת אלא ליום שני וביטלתי בגלל שפתאום אמרו שהאיראנים נמצאים שם ועלולים לירות טילים.

משה גפני: מה אתה עושה אתי במקרה כזה?

משה גפני: לא עוד שלושה שבועות.

משה גפני: עוד שלושה שבועות, אני מבין שזה רחוק מהנסיבות של המקרה.

אמיר דהן: התשובה לגבי החלק הראשון, הדוגמה הראשונה שנתת לגבי הרצף, אנחנו נבחן את זה ואני חושב שנפצה גם בנושאים האלה כי זה גם הגיוני.

אמיר דהן: לגבי מישהו שהזמין לשבוע אחרי כן, צריך לזכור שההתחממות בצפון הייתה נקודתית.

משה גפני: אני מדבר על שלושה ימים.

משה גפני: בן אדם הזמין ביום חמישי ליום שני או שלישי.

אמיר דהן: ליום שני ועד סוף השבוע.

אמיר דהן: יש אפשרות שאותו בית מלון הצליח להכניס דייר אחר במקומו כי כבר ההתחממות לא הייתה קיימת.

שפריר מור: אתה באמת מאמין במה שאתה אומר?

מיקי לוי: ברגע שפיקוד העורף הוריד את מצב ההתגוננות.

אמיר דהן: צריך לזכור שהמדינה הורידה בשבת את ההנחיות שלה.

אמיר דהן: מתוקף החוק הקיים, בתקנות הקיימות, ואני שוב אומר שהתחושה היא – סליחה שאני אומר את זה בצורה הזאת - ניסינו לברך ויצאנו מקללים.

אמיר דהן: אני עמדתי על זה והצעתי לערן יעקב, וזה לקח הרבה זמן כי יש כאן איזו פרשנות מרחיבה יותר.

אמיר דהן: בעצם ניסינו לתת כאן איזשהו משהו.

אמיר דהן: נכון שהוא נקודתי, נכון שהוא לא נותן תמיד את כל הפתרונות.

אמיר דהן: גם בצוק איתן ובעמוד ענן נוסחת המחזורים לא נתנה תמיד לכולם את כל הפיצוי.

חיים ילין: כן, אבל אז הלכו לאדום.

אמיר דהן: לא נתת לו את כל הפיצוי.

אמיר דהן: צריך לזכור שבסופו של דבר יש איזושהי מגבלה תקציבית.

אמיר דהן: אנחנו עדיין פותחים כאן את התקנות טיפה מעבר למה שעשינו עד היום.

אמיר דהן: נכון שיכול להיות שיש להם נזקים הרבה יותר מזה, אני מסכים עם זה, אבל לא תמיד בתוקף החוק שלנו והתקנות הקיימות אנחנו יכולים להרחיב את זה מעבר לכך.

עמרי בן חורין: אולי צריך לבדוק את התקנות.

אמיר דהן: דיברו כאן על ירידה כללית בהזמנות.

אמיר דהן: צריך לזכור שחוק מס רכוש צריך להיות כלי יעיל ומהיר לפיצוי.

אמיר דהן: צריך לזכור שרוב הישובים האלה בעוטף עזה ובצפון, יש את מה שנקרא הטבות מס לישובים שהם מקבלים בדרך אחרת.

אמיר דהן: כל מיני מענקים שהמדינה נותנת.

משה גפני: לא רלוונטי.

רויטל סויד: בגלל המרחק הגיאוגרפי.

רויטל סויד: בגלל החיים כשגרה במקום רחוק.

משה גפני: יש לי שאלה ובקשה אליך.

משה גפני: אם אתה יכול, את מה שהעלה עודד פורר, שזה גם לא מצא חן בעיני החברים כאן וגם לא בעיני, את הבירוקרטיה הזאת של הטפסים, אם הוא נמצא בתוך הקריטריון שעליו אתה אומר – אנחנו עוד נדבר מעבר למה שיש כאן ונראה אם יש אפשרות נוספת, נדבר גם עם משרד התיירות – הבירוקרטיה הזאת, איזה טפסים אתה רוצה שהוא ימלא?

משה גפני: היא לא פשוטה.

אמיר דהן: הבירוקרטיה היא פשוטה.

אמיר דהן: לא ביקשנו טפסים.

אמיר דהן: כדי לדעת כמה ביטולים במלון, בוא אני אגיד מה ביקשנו.

אמיר דהן: המסמכים שביקשנו הם טופס תביעה שצריך לחתום עליו, את ההזמנה שהזמינו כאשר כל עסק חייב לנהל ספר הזמנות, אלה כללי מס הכנסה.

עמרי בן חורין: סליחה שאני קוטע אותך אבל יש הרבה לקוחות פרטיים שמגיעים מעכשיו לעכשיו ללא הזמנות.

עמרי בן חורין: לדוגמה, אני מנהל עסק של שייט קיאקים וסירות בצפון.

עמרי בן חורין: בא לקוח פרטי, משפחה בשבת בבוקר קמה, באה לצפון ושטה.

עמרי בן חורין: אם המצב לא טוב, היא מבטלת.

עמרי בן חורין: איך אתה מודד את זה?

אמיר דהן: זה נושא האטרקציות ועוד רגע אני אגיע אליו.

אמיר דהן: אם כן, צריך למלא טופס תביעה.

אמיר דהן: צריך לצרף צילום צ'ק, לאן להעביר את הכסף.

אמיר דהן: את ההזמנה שבוטלה.

משה גפני: אין צורך בתצהיר.

אמיר דהן: התצהיר הוא רק אם מגישים את התביעה דרך עורך דין, אז צריך תצהיר של בעל העסק שהוא מייפה את כוחו.

אמיר דהן: זה מה שכתוב בתקנות.

משה גפני: לא על זה אני מדבר.

משה גפני: אני בא אליך ואני אומר לך שזה מה שקרה לי.

אמיר דהן: לא.

אמיר דהן: אין צורך.

אמיר דהן: הוא מביא לנו את ההזמנה שבוטלה ואנחנו עושים חישוב.

עמרי בן חורין: אבל אין הזמנה.

אמיר דהן: עוד נגיע לאטרקציות.

חיים ילין: אתה מדבר על אטרקציות והוא מדבר על לינה.

אמיר דהן: המסמך האחרון הוא מה שנקרא דוח רווח והפסד.

אמיר דהן: אותה אטרקציה.

אמיר דהן: אלה הטפסים שביקשנו ולא מעבר לזה.

אמיר דהן: אלה לא טפסים מסובכים אלא טפסים פשוטים שממלאים אותם כל הזמן.

אמיר דהן: לגבי האטרקציות.

אמיר דהן: התקנות כרגע לא מאפשרות לנו עד ששר האוצר בהתייעצות עם שר התיירות מכריז על עסק כאטרקציה ואז הוא ייכנס לכללים האלה.

אמיר דהן: אנחנו עדיין לא קיבלנו כל פנייה בכתב.

איתן ברושי: חלקם קיבל מענקים.

משה גפני: רגע.

משה גפני: אני במתח.

משה גפני: הוא הגיע לשר האוצר עכשיו.

אמיר דהן: ברגע שאנחנו נקבל פניות כאלה, נוכל להעביר אותן לשר האוצר שבהתייעצות עם שר התיירות יכריז עליהן כעל אטרקציות ואז הם ייכנסו לאותם כללים.

משה גפני: קודם כל, אני מברך אותך על מה שאתה עושה.

משה גפני: באמת.

משה גפני: אתה עושה את מלאכתך נאמנה, אתה פועל על פי כללים קיימים, אתה לא יכול לעשות מה שאתה לא יכול.

משה גפני: לגבי האטרקציות.

משה גפני: מי מגיש את הבקשה לגבי האטרקציות?

משה גפני: אתה?

משה גפני: אתה מגיש בקשה לאטרקציות?

עומר סלע: כמו שאמרתי, אני מייצג.

שמואל חזן: אנחנו נטפל בזה.

שמואל חזן: מועצה אזורית גולן.

חיים ילין: גם העמותה בנגב.

ליאורה סלע דוד: כן.

משה גפני: אתה אחראי על זה שהאנשים שמפעילים אטרקציות יגישו תביעה בנושא הזה של הפגיעה שהייתה כתוצאה מהאירועים הביטחוניים.

ליאורה סלע דוד: לא.

ליאורה סלע דוד: הוא צריך שיכריזו על כך.

אמיר דהן: שקודם כל יגישו את רשימת האטרקציות.

אמיר דהן: אנחנו צריכים להעביר את זה לשר האוצר שיכריז עליהם בהתייעצות עם שר התיירות כדי שייכנסו לאותם כללים.

משה גפני: למדתי בבית ספר חרדי ולכן אני לא כל כך מבין כמו שאתם.

משה גפני: תנו לי לדבר ונגיע לפתרון.

משה גפני: אני רוצה שהם יעשו את מה שצריך לעשות כדי שאתה תלך לשר האוצר ותאמר לו שזאת הרשימה שנתנו לך, הם נפגעו כתוצאה מהאירועים הביטחוניים, ואז שר האוצר יחתום לך או לא יחתום לך.

משה גפני: אם הוא לא יחתום לך, תכף נדבר על זה.

משה גפני: אם הוא חותם לך, שר התיירות כנראה פחות בעיה כי שר האוצר צריך לתת את הכסף ושר התיירות צריך לקבל אותו.

משה גפני: אני מעריך ששר התיירות יאשר את זה אם שר האוצר מאשר.

משה גפני: אם שר האוצר לא מאשר, אני מבקש ממך שתאמר לי על כך.

משה גפני: אני פשוט אלך אליו ואני אומר לו שיש כאן פגיעה.

משה גפני: אני גם אדבר אתו על הנושא הזה של האירוע שפיקוד העורף אמר כי מה שקורה לגבי נהריה, לא מוצא חן בעיני.

משה גפני: אני אדבר אתו.

משה גפני: אבל לגבי העניין הזה, בוודאי.

משה גפני: אם הוא חותם לך, הנה מה טוב.

משה גפני: אתה אומר שלא צריך תצהיר ולא צריך כלום אלא צריך את התביעה.

משה גפני: אם הוא לא מאשר לך, אני הולך אליו.

משה גפני: אני אעשה כל מאמץ על מנת שהנושא הזה יאושר.

משה גפני: הם יגישו אליך את רשימת האטרקציות שמתכוונים להגיש תביעה.

משה גפני: הם לא יגישו את התביעה.

משה גפני: אני הבנתי את זה.

משה גפני: המציאות הזאת שבה אתה יודע שזאת הרשימה שהולכת להגיש תביעה.

משה גפני: היא לא הגישה תביעה בגלל מה שאמרת, אתה צריך אישור של שר האוצר.

משה גפני: אז או שאני צריך ללכת אליו או שלא ואתה סידרת את זה לבד.

משה גפני: חזקה עליך שתסדר את זה לבד.

משה גפני: לגבי הנושא הכללי, אנחנו נצטרך למצוא פתרון.

איתן ברושי: אדוני היושב ראש, כיוזם הדיון אני רוצה להעיר הערה.

איתן ברושי: אני מבקש שהוועדה תחליט – ואם צריך, בהצבעה – שהפיצוי כולל אטרקציות ושהוא כולל את חדרי הלינה והאירוח בבתי מלון לאורך גבול רמת הגולן וגבול הלבנון.

איתן ברושי: אנחנו לא באנו רק לשמוע כאן דוחות.

איתן ברושי: אנחנו יזמנו את הדיון הזה ואני רוצה לסכם אותו.

איתן ברושי: אתם תצאו מכאן עם סיכום.

איתן ברושי: עכשיו תלכו לאוצר עם הסיכום ולא עם הבקשות.

איתן ברושי: יש איזה גבול גם כמה אפשר למרוח את האנשים האלה.

איתן ברושי: הם צריכים לקבל עכשיו מקדמות משום שהם במצב קשה, בניר עם, לא רק התיירות נפגעה אלא השדות נשרפים שם.

חיים ילין: יש את גבול הלבנון וסוריה.

חיים ילין: תסביר לכולם איפה זה.

איתן ברושי: אני חוזר ואומר שהדיון הזה שמתקיים ביוזמתי ובהצטרפות חברים עוסק ברמת הגולן ועוטף עזה בנושא תיירות.

איתן ברושי: על עוטף עזה יהיה כאן דיון נפרד בימים הקרובים.

עמרי בן חורין: זה לא רק רמת הגולן.

איתן ברושי: אני יזמתי את הדיון.

איתן ברושי: אל תגיד לי מה יזמתי.

עמרי בן חורין: אבל יש עוד עסקים בגליל העליון.

איתן ברושי: תן לי להשלים את המשפט.

איתן ברושי: עד עכשיו לא ראיתי אותך כאן.

עמרי בן חורין: עשר פעמים אני מנסה לדבר.

איתן ברושי: עכשיו זכות הדיבור היא שלי ואני מבקש לסכם את הדיון באמירה הבאה.

איתן ברושי: אנחנו כוללים אטרקציות וחדרי לינה.

איתן ברושי: שנית, אנחנו מכתיבים עכשיו – לא שואלים אתכם, אנחנו מפקחים עליכם – שהסיכום כולל את רמת הגולן וגבול הלבנון ואת עוטף עזה.

איתן ברושי: עכשיו תפעלו לפי הסיכום הזה.

איתן ברושי: דבר שני.

איתן ברושי: אנחנו מבקשים שתוך ימים בודדים יתנו לפחות 50 אחוזים מקדמות על פי הדוחות ולא לחכות.

איתן ברושי: הם לא יכולים לחכות לכסף שלכם.

איתן ברושי: תודה.

משה גפני: תודה רבה.

איתן ברושי: צריך להצביע.

משה גפני: אמרתי לך, אני יושב ראש זמני.

איתן ברושי: אפשר להצביע.

משה גפני: לא.

משה גפני: אי אפשר.

משה גפני: זאת ועדה רצינית שצריכה להתמודד עם הבעיה.

משה גפני: אני מסכים עם מה שאמר איתן ברושי.

משה גפני: צריך לעשות כל מאמץ שהדברים שנאמרו כאן יבוצעו הכי מהר שאפשר.

משה גפני: ודאי שאנחנו רוצים תוך ימים אבל אני יודע שזה לוקח קצת יותר זמן.

משה גפני: תדעו שהאנשים האלה – ואני רוצה שזה יהיה כתוב בסיכום – ייפלו כתוצאה מהאירועים הביטחוניים.

משה גפני: אני מבקש להכליל את האטרקציות, את כל מה שנלווה לעניין.

משה גפני: הם יעבירו אליך, כפי שסיכמנו, את הרשימה ואתה עם הרשימה הזאת הולך לשר האוצר ומדווח לנו האם זה אכן יתבצע.

פנינה בן דוד: מה עם המלונות בגליל?

משה גפני: אני אבקש משר האוצר – אני אדבר אתו - ואם אני צריך לדבר אתו גם על זה, אני אדבר אתו גם על זה.

משה גפני: אם לא, אני אדבר על האירועים האלה שהם לא כלולים בתוך הקריטריונים שלך.

משה גפני: בקריטריונים שלך אנחנו דורשים שיהיה כמה שיותר מהר, מקדמות וכל מה שאמרת.

משה גפני: אבל יש כאלה שאינם נכללים בתוך הקריטריונים שלך.

משה גפני: אני אדבר עם שר האוצר על כך ונראה אם אנחנו יכולים לפרוץ את המסגרת הזאת.

משה גפני: בכל אופן, זה לא דבר שהוא מי יודע מה.

משה גפני: היה מאוד חשוב, הם תיארו כאן נכון את המצב שהמלונות היו במצב מאוד קשה כאשר בעצם תיירים ביטלו את ההגעה שלהם.

משה גפני: אתה מצטרף להגדרה שזה כולל את כל גבול הלבנון?

משה גפני: אני יכול להצטרף עד מחר להגדרה אבל אם החוק לא קובע את זה והקריטריונים לא קובעים את זה, אנחנו לא יכולים לקבוע.

משה גפני: אנחנו יכולים לבקש מהממשלה.

קריאה: פיקוד העורף לא הגדיר את זה כך.

משה גפני: אני מבקש לקבל את הדיווח לעניין הזה.

משה גפני: אני אדבר עם שר האוצר לגבי המלונות בגליל, שהם לא כלולים בתוך הקריטריונים האלה.

משה גפני: שלא תחשבו, זה לא שאנחנו מקבלים החלטה.

משה גפני: אנחנו הרשות המפקחת, אנחנו לא הרשות המבצעת.

משה גפני: אנחנו יכולים להגיד שאם לא תשמעו לנו, אל תבואו לכאן להעביר כל מיני העברות.

משה גפני: אנחנו יכולים.

משה גפני: יש לנו כוח.

איתן ברושי: התחלנו במינהל.

משה גפני: התחלנו במינהל.

משה גפני: אנחנו יכולים לעשות מה שאנחנו יכולים לעשות.

משה גפני: אתם, אל תאבדו שום דבר מכיוון שאנחנו אתכם.

משה גפני: אנחנו כאן.

משה גפני: נכון שאני באופן זמני אבל איתן ברושי קבוע.

משה גפני: הוועדה קבועה והוועדה לא תרפה מהנושא הזה.

משה גפני: כך נהגנו כאשר אמיר הגיע לכאן בזמנו עם הרחבת התחום של 40 קילומטרים.

משה גפני: דנו בעניין הזה ואני זוכר שישבנו בתל אביב.

משה גפני: אנחנו לא הולכים לשום מקום.

ליאורה סלע דוד: גם אנחנו לא.

משה גפני: אנחנו נמשיך לטפל בנושא הזה.

משה גפני: אני מודה לכם על הדיון.

משה גפני: מתי תחזור אלי?

אמיר דהן: אני אקבל את הרשימה.

אמיר דהן: זה תלוי בהם.

משה גפני: כמה זמן עד שהרשימה תועבר?

קריאה: שבוע.

משה גפני: כמה זמן אחרי כן אתה מודיע לי?

אמיר דהן: שבוע אחרי כן.

משה גפני: תוך שבועיים.

עומר סלע: סליחה, אם אפשר, יש בעיה.

משה גפני: לא.

משה גפני: הדיון הסתיים.

משה גפני: אנחנו לא הולכים לשום מקום.

משה גפני: אמרנו גולן.

עומר סלע: זה משהו לא מעשי.

עומר סלע: סליחה, אני מתנצל.

משה גפני: תדברו ביניכם.

משה גפני: אני מצטער מאוד.

משה גפני: אני רוצה את הרשימה בתוך שבוע.

משה גפני: תודה רבה.